
A küszöb átlépésétől az új identitásig - az eukarisztia református gyakorlatának vizsgálata a liminalitás alapján

Kulcsszavak: úrvacsora; rítus; liturgia; communio; communitas
A dolgozat az eucharisztia református liturgiáját elemzi az antropológiai liminalitás fogalma alapján, amely az átmeneti rítusok középső fázisát jelöli. A kutatás fő kérdése, hogy a református eucharisztikus gyakorlat miként teszi megélhetővé az emberi tapasztalat és Isten kegyelmének találkozását. A liminalitás, mint határhelyzet, nemcsak a véges és végtelen találkozásának szimbóluma, hanem az identitás átalakulásának és a közösségi újjászületésnek is kulcsa.
A módszertan interdiszciplináris: vallástörténeti, teológiai és antropológiai elemzések ötvözésével vizsgálja az eucharisztia múltbeli és jelenlegi szerepét a református liturgiában. A kutatás központi eleme a Magyarországi Református Egyház jelenlegi ágendáinak és rendtartásainak vizsgálata. Kiemelt fókuszban van az eucharisztia rituális mozzanatainak (pl. epiklézis, bűnvallás, communio) elemzése, amelyekben a transzcendens jelenlét tapasztalata kézzelfoghatóvá válik.
A kutatás egyedülálló eredménye, hogy a liminalitás fogalmát hermeneutikai eszközként alkalmazza, újraértelmezve a református úrvacsorai gyakorlatot. Ez a megközelítés nemcsak teológiai fogalmakat gazdagít, hanem a liturgia közösségépítő és identitásformáló szerepére is rávilágít. Például az eucharisztia jelenbeli tapasztalata hidat képez az egyéni bűnbánat és a közösségi reménység között, miközben megerősíti az egyház eszkatologikus küldetését.
A dolgozat újszerűsége abban áll, hogy az eucharisztikus élményt a személyes találkozás és a transzcendens kapcsolatiság dimenzióiban értelmezi. Az eredmények alapján a liminalitás nemcsak az egyház aktuális megújulásának kulcsterülete, hanem a teológiai reflexió egy dinamikus iránya is. Ez a szemlélet a liturgiai reformok számára gyakorlati alapot nyújthat a közösségi és missziói szerep erősítésében.



